Spisak španskih kraljeva
Ovo je spisak vladara Španije. Vladari Španije bili su, preko kastiljske kraljice Izabele I i aragonskog kralja Ferdinanda II (takozvanih Katoličkih kraljeva) potomci vladara prethodnih hispanijskih suvereniteta. Izabela I, vladajuća kraljica Kastilje i Leona, i Ferdinand II, kralj Aragonije, Sicilije, Napulja, Valencije, Sardinije i Navare, izbacili su Maure s Pirinejskog poluostrva i tako završili preosvajanje (rekonkvistu), a svojim su brakom položili temelje za kasnije ujedinjenje španskih kraljevina pod krunom njihove kćerke Ivane. Iako u braku, Ferdinand i Izabela su vladali svojim kraljevstvima kao zasebnim zemljama. Kada je 1504. Izabela umrla, Ivana Luda postala je kraljica Kastilje i Leona. Po očevoj smrti postala je i kraljica Aragonije. Kraljevstva su od tada bila u personalnoj uniji, budući da je njima vladala jedna osoba, ali formalno su ujedinjena tek 1707. godine pod Filipom V.